Յուրի Հակոբյանի պաշտպան Արման Նադիրյանը մեր զրույցում անդրադառնալով միջադեպին ասաց, որ իր տպավորոթյամբ Մեյթիխանյանի թիրախը հենց Յուրին էր: «Չեմ հասկանում՝ ինչի: Այսօր կարող եմ ենթադրել, մենք բոլորս էլ հասկանում ենք, որ Յուրին անմեղ տեղն է պատասխանատվության ենթարկվում, ապօրինի քրեական հետապնդում է իրականացվում ու իրենք լավ հասկանում են, որ եթե Յուրիի անմեղությունը հաստատվի, ապա ամբողջ գործի վրա դա բացասական ազդեցություն է ունենալու: Յուրին հատուկ էր ընտրված»,- ասաց պաշտպանը: Մեր հարցին, թե այդ հարվածից վնասվածքներ ստացե՞լ է, Նադիրյանը պատասխանեց, որ խոսել է պաշտպանյալի հետ, վերջինս խուսափել է այդ հարցին պատասխանել. «Ցանկություն չհայտնեց, որ բժշկական հետազոտության ենթարկվի, միգուցե հաշվի առնելով եղելությունը: Կնայենք, եթե բարդություններ լինեն, բնականաբար, կդիմենք»,- ասաց նա: Մեր հարցին, թե ի՞նչ ընթացք կստանա այս միջադեպը, պաշտպանը նշեց, որ շատ տհաճ երեւույթ էր. «Նախ անհարգալից վերաբերմունք էր հենց դատարանի նկատմամբ, ապա՝ դատարանում ներկա գտնվող բազմաթիվ անձանց: Սա չի նշանակում, եթե անձը տուժողի իրավահաջորդ է, ապա ինքը վերագրի իրեն ամենաթողություն եւ ինքը որոշի՝ ով է մեղավոր, ով՝ անմեղ ու անգամ բռնություն գործադրի: Սա, ըստ իս, անթույլատրելի է: Սրա հետ կապված մենք կմիջնորդենք դատարանին, որպեսզի դատական սանկցիա կիրառի՝ քրեական դատավարության օրենսգրքով սահմանված կարգով, իսկ մնացած զարգացումների հետ կապված կքննարկենք եւ համապատասխան որոշում կկայացնենք»,- եզրափակեց Յուրի Հակոբյանի պաշտպանը: